Madaxweynuhu uu wax laga xumaado ku tilmaamay inay tiro ahaan isku dhawaadaan jaamacadaha iyo dugsiyada sare ee dalka ka jiraa, isaga oo masuuliyiinta waxbarashada gacanta ku hayana ku canaantay ruqsadaha tirada badan ee ay siiyeen jaamacadaha gaarka loo leeyahay ee dalka ka hawlgala, “Waxaan rajaynayaa inaad in badan wax nala saxdaan, hay’adda tacliinta sare inoo qaabilsanna waxaan leeyahay 32-jaamacadood iyo 54-secondary way is leeg yihiin, adduunyadana ma dhacdo, idinka uun baana sharciga ama oggolaanshaha bixiyey, markaa bal nooga soo jawaaba sida ay labadaasi isu daboolayaan, annaguna jiidhi mayno ogolaanshaha aad bixiseen, eeddaana idinkaa leh gari Ilaahay bay taqaannaaye,” ayuu yidhi madaxweyne Muuse Biixi Cabdi.
